ธ.ก.ส. สำรวจสวนปาล์มน้ำมันของเกษตรกร ในพื้นที่ จ.ประจวบคีรีขันธ์ เตรียมจ่ายเงินชดเชยประกันราคาปาล์ม กก. ละ 4 บาท ในเดือน ต.ค. นี้
ธนาคารเพื่อการเกษตรและสหกรณ์การเกษตร สำรวจสวนปาล์มน้ำมันของเกษตรกร ในพื้นที่จังหวัดประจวบคีรีขันธ์ เตรียมจ่ายเงินชดเชยประกันราคาปาล์ม กิโลกรัมละ 4 บาท ในเดือนตุลาคมนี้          นายยุวพล วัตถุ ผู้อำนวยการฝ่ายกิจการธนาคารเพื่อการเกษตรและสหกรณ์การเกษตร (ธ.ก.ส.) สาขาภาคตะวันตก เปิดเผยว่า ธ.ก.ส. ได้ลงพื้นที่ตรวจสอบสวนปาล์มน้ำมันของเกษตรกร ในพื้นที่จังหวัดประจวบคีรีขันธ์ เพื่อเตรียมพร้อมการช่วยเหลือตามโครงการประกันราคาปาล์มน้ำมัน ที่กิโลกรัมละ 4 บาท คุณภาพน้ำมันที่ 18 เปอร์เซ็นต์ โดยผู้ที่มีสิทธิ์เข้าร่วมโครงการจะต้องเป็นเกษตรกรที่ปลูกปาล์มน้ำมันที่มีอายุปลูกตั้งแต่ 3 ปีขึ้นไป แต่ไม่เกินครัวเรือนละ 25 ไร่ เกษตรกรที่เคยขึ้นทะเบียนเกษตรแล้วขอให้ไปปรับข้อมูลให้เป็นปัจจุบัน          ส่วนผู้ปลูกปาล์มรายใหม่ต้องไปขึ้นทะเบียนผู้ปลูกปาล์มกับเกษตรอำเภอ ซึ่งขณะนี้กระทรวงเกษตรฯ กำลังจัดส่งข้อมูลผู้ปลูกปาล์มให้ ธ.ก.ส. โดย ธ.ก.ส. จะเริ่มจ่ายเงินชดเชยงวดแรกในวันที่ 1 ตุลาคมนี้ และจะทยอยจ่ายทุก 45 วัน ด้วยการโอนเงินให้ชาวสวนปาล์มเข้าบัญชีที่เปิดไว้กับธนาคาร ธ.ก.ส. โดยตรง ซึ่งรัฐบาลคาดหวังว่า เมื่อมีโครงการประกันรายได้จะช่วยลดปัญหาความเดือดร้อนให้กับเกษตรกรได้ส่วนหนึ่งจากปัญหาราคาปาล์มตกต่ำ และการประกันราคาจะทำให้ราคาปาล์มน้ำมันขยับสูงขึ้น#ธ.ก.ส. #สำรวจสวนปาล์มน้ำมัน #จังหวัดประจวบคีรีขันธ์ #เงินชดเชยประกันราคา #สำนักข่าวกรมประชาสัมพันธ์ #NNT #ILOVETHAILAND